ନୂଆଦିଲ୍ଲୀଃ ବିଦେଶରେ ଭାରତର ସ୍ୱାଧୀନତା ଦିବସର ଧୂମ୍ ଦେଖିବାକୁ ମିଳିଛି। ବିଶ୍ୱର ଅନ୍ୟତମ ବ୍ୟସ୍ତବହୁଳ କୁହାଯାଉଥିବା ଆମେରିକାର ନ୍ୟୁୟର୍କ ସ୍ଥିତ ଟାଇମ୍ ସ୍କୋୟାରରେ ପ୍ରଥମଥର ପାଇଁ ତରଙ୍ଗାୟିତ ହୋଇଛି ତ୍ରିରଙ୍ଗା। ଆମେରିକାର ଥିବା ପ୍ରବାସୀ ଭାରତୀୟମାନେ ଏକାଠି ହୋଇ ଜାତୀୟ ପତାକା ଉତ୍ତୋଳନ କରିବା ସହ ଜାତୀୟ ସଂଗୀତ ଗାନ କରି ହଜାର ହଜାର କୋଶ ଦୂରରୁ ନିଜ ମାତୃଭୂମିକୁ ସ୍ମରଣ କରିଥିଲେ। ଆଉ ସଲାମ ବି କରିଥିଲେ।
ନିଜ ଦେଶରୁ ବହୁତ ଦୂରରେ ଥିଲେ ମଧ୍ୟ ସ୍ୱାଧୀନତା ଦିବସ ପାଇଁ ସମସ୍ତେ ଏକ ହୋଇଥିଲେ ତ୍ରିରଙ୍ଗା ତଳେ। ସେହିଭଳି ତ୍ରିରଙ୍ଗାର ରଙ୍ଗରେ ରଙ୍ଗାୟିତ ହୋଇଛି ନ୍ୟୁୟର୍କର ଏମ୍ପାୟାର ଷ୍ଟେଟ ବିଲଡିଂ। ସ୍ୱାଧୀନତା ଦିବସ ଅବସରରେ କାନାଡ଼ାର ନାଏଗ୍ରା ଜଳପ୍ରପାତକୁ ତ୍ରିରଙ୍ଗା ଆଲୋକରେ ରଙ୍ଗାୟିତ କରାଯାଇଥିଲା। ରାତିରେ ନାରାଙ୍ଗି, ଶ୍ୱେତ ଏବଂ ସବୁଜ ବର୍ଣ୍ଣରେ ଝଲସିଥିଲା ନାଏଗ୍ରା ୱାଟର ଫଲ୍।
ସେହିପରି ସାଉଦି ଦେଶ ମଧ୍ୟ ସଲାମ କରିଥିଲା ଭାରତର ସ୍ୱାଧୀନତା ଦିବସର ଏହି ସୁବର୍ଣ୍ଣ ଅବସରକୁ ବିଶ୍ୱର ସବୁଠାରୁ ଉଚ୍ଚତମ ଅଟ୍ଟାଳିକା ଦୁବାଇର ବୁର୍ଜ ଖଲିଫା ଟାୱାରକୁ ଭାରତୀୟ ଜାତୀୟ ପତାକା ରଙ୍ଗରେ ରଙ୍ଗୀନ କରାଯାଇଥିଲା। ୨ ହଜାର ୭୧୬ ଫୁଟ ଉଚ୍ଚତାର ଏହି ଟାୱାରକୁ ଆକର୍ଷଣୀୟ କରଯାଇଥିଲା ତିନି ରଙ୍ଗରେ।
